Vazirliklar, davlat qo‘mitalari, davlat boshqaruvining boshqa organlari va xo‘jalik birlashmalari rahbarlari o‘rinbosarlarining faoliyati samaradorligini hamda maqsadli vazifalarga erishishlarini baholashning asosiy mezonlarini tasdiqlash to‘g‘risida

O‘zbekiston Respublikasi Prezidentining “Vazirliklar, davlat qo‘mitalari, davlat boshqaruvining boshqa organlari va xo‘jalik birlashmalari rahbarlari o‘rinbosarlarining faoliyati samaradorligini baholash tizimini joriy etish to‘g‘risida” 2021-yil 22-iyuldagi PQ-5189-son qaroriga muvofiq, shuningdek, davlat boshqaruvining va xo‘jalik birlashmalari rahbarlari o‘rinbosarlarining faoliyati samaradorligini baholash tizimini joriy etish bo‘yicha tashkiliy chora-tadbirlarni samarali amalga oshirish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Vazirliklar, davlat qo‘mitalari, davlat boshqaruvining boshqa organlari va xo‘jalik birlashmalari rahbarlari o‘rinbosarlarining faoliyati samaradorligini baholash tizimini joriy etish to‘g‘risida” 2021-yil 22-iyuldagi PQ-5189-son qaroriga muvofiq, davlat boshqaruvi organlari va xo‘jalik birlashmalari rahbarlari o‘rinbosarlarining faoliyatini baholash tizimi joriy etilganligi ma’lumot uchun qabul qilinsin.
 2. Quyidagilar: 
 Vazirliklar, davlat qo‘mitalari, davlat boshqaruvining boshqa organlari va xo‘jalik birlashmalari rahbarlari o‘rinbosarlarining 2021-yil II yarim yilligi uchun faoliyati ko‘rsatkichlarini ishlab chiqish, monitoring qilish va samaradorligini baholashning tashkiliy sxemasi 1-ilovaga muvofiq;
 Vazirliklar, davlat qo‘mitalari, davlat boshqaruvining boshqa organlari va xo‘jalik birlashmalari rahbarlari o‘rinbosarlarining faoliyati samaradorligini hamda maqsadli vazifalarga erishishlarini baholashning asosiy mezonlari (keyingi o‘rinlarda — Asosiy mezonlar) 2 — 11-ilovalarga muvofiq tasdiqlansin.
 3. Vazirliklar, davlat qo‘mitalari, davlat boshqaruvining boshqa organlari va xo‘jalik birlashmalarining birinchi rahbarlariga ushbu qaror bilan tasdiqlanayotgan Asosiy mezonlarga muvofiq o‘zlari rahbarlik qilayotgan idoralarda rahbar o‘rinbosarlarining faoliyati samaradorligini hamda maqsadli vazifalarga erishishini baholashning qo‘shimcha mezonlarini (keyingi o‘rinlarda — qo‘shimcha mezonlar) Vazirlar Mahkamasi bilan kelishgan holda tasdiqlash huquqi berilsin.
 Belgilansinki, qo‘shimcha mezonlar:
 vazirliklar, davlat qo‘mitalari, davlat boshqaruvining boshqa organlari va xo‘jalik birlashmalariga yuklatilgan qo‘shimcha funksional vazifalardan kelib chiqib shakllantiriladi;
 vazirliklar, davlat qo‘mitalari, davlat boshqaruvining boshqa organlari va xo‘jalik birlashmalari rahbarlari o‘rinbosarlari uchun belgilangan Asosiy mezonlarning uchdan bir qismidan ortishi mumkin emas;
 vazirliklar, davlat qo‘mitalari, davlat boshqaruvining boshqa organlari va xo‘jalik birlashmalari birinchi rahbarlari tomonidan tashabbus qilinadi hamda Vazirlar Mahkamasi bilan kelishilgandan so‘ng mazkur tashkilotlarning kollegial organi tomonidan tasdiqlanadi;
 tegishli tashkilotlar rahbari o‘rinbosarlari faoliyatini baholash uchun qo‘shimcha ko‘rsatkichlar sifatida inobatga olinadi.
 4. Vazirliklar, davlat qo‘mitalari, davlat boshqaruvining boshqa organlari va xo‘jalik birlashmalari rahbarlari: 
 2021-yil 20-avgustga qadar 2021-yil II yarim yilligi uchun davlat boshqaruvi organlari va xo‘jalik birlashmalari rahbarlari o‘rinbosarlarining faoliyati ko‘rsatkichlarini tasdiqlasin; 
 o‘zlari rahbarlik qilayotgan idorada rahbar o‘rinbosarlari tomonidan faoliyat ko‘rsatkichlari ijrosi bo‘yicha har oy ommaviy axborot vositalari, shu jumladan tele va radio kanallar orqali axborot berilishini ta’minlasin.
 5. Mazkur qarorning bajarilishini, shu jumladan Asosiy mezonlarga erishilishini nazorat qilish O‘zbekiston Respublikasi Bosh vaziri o‘rinbosarlari va maslahatchilari zimmasiga yuklansin.